મુખ્ય પક્ષ ભાજપ – કૉંગ્રેસ જ નહીં પણ જે પક્ષનો રાજયમાં નોંધ લઈ શકાય તેવો જનાધાર નથી તેવા પક્ષના નેતાઓ પણ આ વખતની ગુજરાતની ચૂંટણીનાં પ્રચારમાં આવ્યા છે. સમાજવાદી પક્ષના નેતા અને યુપીનાં પૂર્વ મુખ્યપ્રધાન અખિલેશ યાદવ, બીએસપીનાં સુપ્રીમો માયાવતી, જનતાદળ યુના પૂર્વ અધ્યક્ષ શરદ યાદવ સહિતનાં નેતાઓ ગુજરાતમાં ચૂંટણી સભાઓ કરી રહ્યા છે. રાષ્ટ્રીય સ્તરના આ પ્રથમ હરોળનાં નેતાઓના નામ છે. આ સિવાય સેકન્ડ હરોળનાં તો અનેક નેતાઓ અને દિલ્હીથી ટોચનાં પત્રકારો ગુજરાતનાં શહેરોમાં ઘૂમી રહ્યા છે. અમદાવાદ, રાજકોટ, વડોદરા અને સુરત જેવા મુખ્ય શહેરોની હોટેલો ફૂલ થઈ ગઈ છે. ગુજરાતની આ ચૂંટણીએ નેતાઓને એવું ઘેલુ કર્યુ છે કે દિલ્હી છોડીને ગુજરાતમાં ધામા નાખ્યા છે. ગુજરાતમાં નેતાઓ સ્પેશિયલ ચોપર લઈને ઘૂમી રહ્યા છે. કયારેય ગયા ન હોય તેવા નાના તાલુકા મથકોમાં સભાઓ કરી રહ્યા છે. ગુજરાતની જનતા પણ આ તમાશો જોઈ રહી છે, નેતાઓનાં ભાષણો સાંભળી રહી છે. જે નેતાઓ આવે તેને હાથ હલાવીને પ્રતિસાદ આપી રહી છે. પ્રજાએ પોતાને શું કરવું તે નક્કી કરી લીધુ છે અને જનતાનો આ ફેંસલો શું છે તે જાણવા માટે ૧૮ ડિસેમ્બરે પરિણામ આવે તેની રાહ જોવી પડશે..!